Putin gjenvalgt: – Nå er Russland på sitt farligste 
Ekspertene frykter en ny mobilisering av den russiske hæren. Søndag ble den russiske presidenten gjenvalgt, med 87,8 prosent av stemmene, ifølge myndighetene i Russland. Det betyr at Putin trer inn i sitt 25 år som lederen av landet. – Det å kalle dette for et valg er en sterk overdrivelse. Det var et spetakkel. Det var ikke mange kandidater å velge mellom, og Putin styrte hele prosessen, mener imidlertid NUPI-forsker Jakub M. Godzimirski.  Det hele kan likevel ha store konsekvenser for Ukraina.  – Selv om det ikke er et demokratisk valg, så har Putin fått fornyet mandat til å fortsette den samme politikken, mener leder av Ukraina-programmet ved Forsvarets høgskole, Tom Røseth. – Nå er Russland på sitt sterkeste og farligste i krigen, og det har en sammenheng med at Putin går inn i en ny periode som president.  Mulig mobilisering – Det største spørsmålet nå, er om Putin kommer til å tillate seg en større mobilisering av menn til krigen, mener Tom Røseth. Det vil si en gjentagelse av høsten 2022, da Putin tvangsinnkalte over 300.000 nye russere til krigen.  – Per i dag er Russland i en posisjon hvor de klarer å rekruttere omtrent samme mengden som de taper. Det vil si rundt 30.000 soldater i måneden som dør og rekrutteres. Da klarer de ikke å bygge opp en større reservestyrke som kan gjøre en strategisk forskjell, fortsetter Røseth.  Bestemmer Putin seg derfor for å mobilisere på nytt, vil det endre krigssituasjonen drastisk. En militær mobilisering er imidlertid enklere sagt enn gjort. Innkallingen i 2022 utløste enorme protester over hele Russland.  – Militærinnkallingen som gjøres i dag, går under radaren. Mobilisering, derimot, er en politisk offentlig beslutning. Det er stor forskjell på å tvinge under radaren, og å tvinge offentlig, mener krigseksperten. Viktige år fremover  – Putin har fått lov til å fortsette som president i Russland, så vi må regne med mange utfordringer for omverden. Det er en statsleder med intensjon om å fortsette krigen, sier Jakub Godzimirski.  Russland mottar økonomisk og militær støtte fra blant annet Iran, Nord-Korea og Kina, hvor sistnevnte er den klart viktigste allierte. Røseth mener vi vil kunne se en opptrapping i den kinesiske støtten fremover. – I tillegg til at Russland mottar støtte i form av ammunisjon, så pusser de opp sine egne våpen fra lager, supplerer Røseth.  I månedene fremover vil krigsområdet være dekket av gjørme, fordi jordene smelter. Da vil Russland tvinges vekk fra marken, og inn på veien.  Det vil gjøre det vanskeligere for dem å drive offensiv krigføring. – Når gjørmen tørker opp, vil Russland satse på en ny, kraftig offensiv. Om ikke Ukraina har sikret seg med tilstrekkelig ammunisjon og luftvern da, vil Russland få en skummel fordel i krigen, sier krigsekspert Røseth.  Dersom Russland ikke utnytter ressursene sine i løpet av de to neste årene, vil de svekkes betraktelig.  – Putin sitter på en del ressurser nå, men de vil ikke vare for alltid, påpeker Godzimirski.  Avhengig av vesten  Forsker Godzimirski mener vi må se på Ukraina sin situasjon i et kortsiktig, mellomsiktig og langsiktig perspektiv.  – Det som utgjør den største utfordringen for Ukraina på kort sikt er at USA ikke klarer å bli enige om de skal gi den økonomiske hjelpepakken til Ukraina eller ikke.  Det dreier seg om en sum på rundt 60 milliarder dollar i militærhjelp til Ukraina, som har kjørt seg fast i Kongressen.  – På mellomlang sikt kan valget i USA by på mange utfordringer. Trump har signalisert at han vil stoppe all hjelp til Ukraina. Dersom han vinner valget, kan det rakne for Ukraina, fortsetter Godzimirski.  Han mener at på lang sikt, er det vestens vilje til å sende støtte til Ukraina, som vil påvirke landets skjebne.  – Det viktigste er at støtten ikke stopper. Hvis viljen til vesten rakner, rakner også Ukraina. 
Putin er gjenvalgt som Russlands president med 87,8% av stemmene Ekspert frykter økt russisk mobilisering i krigen mot Ukraina Russland støttes militært og økonomisk av Kina, Iran og Nord-Korea Ekspertene ser for seg en intens russisk offensiv mot sommeren  Russlands ressurser vil trolig svekkes om to år Ukrainas skjebne avhenger av vestlig støtte